## Тэма. Гук [о], літара О

**Задачы** : забяспечыць знаёмства з літарай ***О/о*** як знакам для абазначэння гука [о]; распазнаваць у словах і выдзяляць гук [о], абазначаць яго літарай; чытаць літару ***О,*** склады і словы з літарай ***О***;

развіваць фанематычны слых, працэсы памяці, увагі;

выхоўваць станоўчыя адносіны да вучэбнай працы

**Абагульненні па ўроку.** 1. Літара ***О/о*** («о») абазначае галосны гук [о].

2. У складах “зычны + галосны” літара ***О*** паказвае, што папярэдні зычны – цвёрды.

**Спосабы дзеяння:** 1) каб прачытаць літару ***О/о***, трэба вымавіць гук [о];

1. у складах “зычны + галосны” літара ***О*** камандуе: «Вымаўляй цвёрды зычны гук!».

**Абсталяванне:** дапаможнік «Буквар»; стандартны набор; плакат-схема “Работа літар галосных гукаў” – малюнак 2, дапоўнены літарай ***О***; лялька; прадметы ці выявы оптыкі: акуляры, лупа, падзорная труба, бінокль.

## Арганізацыйны этап. Стварэнне станоўчай матывацыі для засваення новых ведаў.

## Артыкуляцыйная гімнастыка

## Практыкаванне “Усмешка”

## Практыкаванне “Домік адкрываецца”

## Практыкаванне “ Хабаток”

## Практыкаванне “Кубачак”

##  Паведамленне тэмы ўрока.

\_ Рабяты , звярніце ўвагу на карту горада літар

- Сёння пазнаёмімся з новай літарай. Каб пасяліць яе ў домік, трэба даведацца, які гук яна ўмее абазначаць на пісьме. Дапаможа нам лялька Оля.

Была ў гасцях у школе

 З дзіцячага сада лялька Оля.

Сама не знаючы таго,

Яна і падказала: О!

*В. Вітка* [[9](file:///C%3A%5CUsers%5CUser%5CDesktop%5C%D1%87%D1%8B%D1%82%D0%B0%D0%BD%D0%BD%D0%B52.docx#_bookmark7), с. 35]

## Гукавы аналіз слоў. Выдзяленне і характарыстыка гука [о].

***Выдзяленне гука [о].*** Настаўнік арганізуе работу вучняў:

* Якое слова вымавіла лялька, калі ўбачыла вас? *(О!)* Гэтае слова-вокліч вельмі кароткае, але ўмее выказваць розныя эмоцыі: здзіўлення, захаплення, абурэння, дакору, болю, адчаю і інш.
* Паспрабуем усе разам сказаць “О!” са здзіўленнем, захапленнем і іншымі пачуццямі.
* Вымавім хорам імя лялькі. *(Оля.)* Падзелім слова на склады. Адпраўляемся на стадыён і вымаўляем слова так, як балельшчыкі. Можна дапамагаць сабе плясканнем у далоні.
* Дзелім слова на склады: «О – ля, О – ля
* О – ля!» *(Вучні паўтараюць.)* Які першы склад у слове? *(Першы склад – «о».)*
* Які другі склад? *(Другі склад «ля».)*

***Характарыстыка гука [о].***

* Які гук утварыў першы склад? *(Гук [о].)* Які гэты гук – галосны ці зычны? *(Галосны гук. Толькі галосныя гукі могуць утвараць склад.)*
* Паназіраем, як працуе рот, калі вымаўляем гук [о]. Паспрабуйце адкрыць рот і вымавіць гук [о]. Рот застаецце адкрытым ці закрываецца? *(Вусны выцягваюцца і акругляюцца, але рот застаецца адкрытым.)* Як выходзіць паветра, свабодна або сустракае перашкоды? *(Паветра выходзіць свабодна.)* Якім кружком пазначаем на схеме галосны гук? *(Галосны гук пазначаем чырвоным кружком.)*

 ***5 Развіццё фанематычнага слыху. Распазнаванне гука [о].***

Вучні працуюць стоячы. Настаўнік нагадвае правілы:

* Паспрабуйце пачуць гук [о] у іншых словах. Калі пачуеце гук [о] у пачатку слова, пляскайце ў далоні перад сабой. Калі гук [о] пачуеце ў сярэдзіне слова, стаўце рукі на пояс. Калі гук [о] знаходзіцца ў канцы слова, плясніце ў далоні за спі най. Калі ў слове няма гука [о], скачыце на месцы на насках.

Словы для працы: *ст****о****л, ст****о****ль, паліца, метр****о****,* ***о****рдэн, іг****о****лка, акуляры,*

***о****птыка, тэлеф****о****н, дыван, падл****о****га,* ***о****фіс, д****о****м.*

***Падбор слоў з гукам [о].***

\_ Зараз нам патрэбна самастойна прыдумаць словы з гукам [о]. Адзін вучань называе слова, астатнія правяраюць і пляскаюць адзін раз у далоні, калі слова названа правільна.

##  6 Знаёмства з літарай О.

***Увядзенне літары О для абазначэння гука [о].***

* Лялька Оля рада пазнаёміць вас з літарай, якая абазначае галосны гук [о]. Імя гэтай літары – «о». Імя літары і гук, які яна абазначае, супадаюць.

 Дэманстрацыя літары на картцы, прымацаванне яе пад чырвоным кружком

* Пакажам стрэлкай, якую работу выконвае літара ***О***. *(Настаўнік праводзіць стрэлку ад літары* ***О*** *да чырвонага кружка.)* Літара ***О*** абазначае галосны гук [о]. Гэта яе асноўная работа.

 Тлумачэнне ***спосауб дзеяння:***

* Чытаць літару ***О*** вельмі проста – трэба вымавіць гук [о].

***Графічны аналіз літары О.*** Выкарыстоўваюцца выявы літары ***О/о*** ў буквары , ў касе, на стужцы літар.

 \_ Параўнанне вялікай і малой, друкаванай і рукапіснай літар. Вучні разглядаюць выявы вялікай і малой літар ***О***, абодзяць іх пальчыкам і заўважаюць, што яны адрозніваюцца памерам

\_ Параўнайце літару з рэальнымі прадметамі. Вучні разглядаюць літару ***О*** побач з Кірыліцай (с. 62 буквара). Вызначаюць, што яна нагадвае. *(Пярсцёнак, абруч.)*

\_Якія ячшэ прадметы нагадваюць літару ***О*** ?

* Чытанне верша

|  |  |
| --- | --- |
| ***О*** – літара салодкая, На ягадку падобная. На суніцы і чарніцы, На маліны і ажыны.*У. Ягоўдзік* | Адкрыла лялечка раток – Маленькі, роўненькі кружок. І насарог адкрыў свайго – Жахнуўся клас увесь: – Ого!*В. Вітка*  |

## 7. Замацаванне атрыманых ведаў.

***Замацаванне ўяўленняў пра работу літары О.***

Вучні разглядаюць малюнак ордэна на с. 62 буквара, аналізуюць гукавую схему слова.

\_ Ордэн –гэта ўзнагарода . Калі можна атрымаць ордэн ? (гутарка)

Настаўнік дэманструе прадметы ці выявы оптыкі: *акуляры, лупа, падзорная труба, бінокль*. Як усе гэтыя рэчы можна назваць адным словам? *(Оптыка.)* Вучні аналізуюць гукавую схему слова, адказваюць на пытанні:

* Які гук абазначаны літарай ***О*** ў словах “ордэн”, “оптыка”? Якая літара працуе для абазначэння гэтага гука ў слове – маленькая ці вялікая? *(Маленькая.)*
* З якой літары будем пісаць імёны і прозвішчы , якія пачынаюцца з літары О? *(З вялікай літары.)* Хто ведае назвы вёсак, гарадоў, рэк ці азёр Беларусі, якія таксама будзем пісаць з вялікай літары ***О***?
* Хто можа па схеме ў буквары расказаць пра работу літары ***О***? *(Адказвае адзін вучань, астатнія дапаўняюць і ўдакладняюць яго адказ.)*

***Зрокавае ўспрыманне літары О ў словах.*** Арганізуецца прагляд мультыплікацыйнага фільма з выкарыстаннем QR-кода на c. 62 буквара. Настаўнік прапануе вучням запомніць словы з літарай ***О***.

## 8. Навучанне чытанню складоў і слоў-воклічаў.

***Падрыхтоўка да чытання складоў.*** Практыкаванні ў сінтэзе гукаў у склады.

* Будзем злучаць зычныя гукі з галосным [о] так, каб атрымаўся склад. Вы ўсё будзеце выконваць ролю гука [о]. Паўтарыце гук хорам. Гук [о] заўсёды сябруе з цвёрдымі зычнымі гукамі. Я буду называць цвёрды зычны гук, а вы – склад «зычны + галосны». Злучайце гукі: [с] – … *со*; [л] – … *ло*; [м] – … *мо;* [г] – … *го*; [п] – … *по*; [т] – … *то*. Малайчынкі! Цяпер гукі ўмеюць сябраваць!

***Навучанне чытанню складоў “зычны + галосны”.***  Арганізуецца чытанне складоў у буквары (с. 62):

* Прачытайце склады з літарай ***О*** ў слупку*.* Звярніце ўвагу на падказкі: сіні колер літар зычных гукаў і дугу-стрэлку. У складзе пасля літар зычных гукаў літара ***О*** выконвае яшчэ адну работу: паказвае, што папярэдні зычны – цвёрды. Літара ***О*** камандуе: «Вымаўляй цвёрды зычны гук!».

Вучні чытаюць склады хорам, потым самастойна кожны вучань напаўголаса і выбарачна – услых.

***Чытанне слоў-воклічаў.***  Разгледзім малюнкі на с. 62 буквара

* Хто адлюстраваны на малюнках? Дзе яны знаходяцца? Што яны робяць? Па кожным малюнку складаецца сказ.

Напрыклад. *Хлопчык забіў гол у вароты. Варатар адбіў мяч нагой.*

* Як радуецца хлопчык, забіўшы гол? Прачытайце. *(О! Го-о-о-ол!)*
* Як здзіўлена выгукнулі балельшчыкі, калі варатар нагой адбіў мяч?

Прачытайце. *(Ого! О-го-го!)*

Адпрацоўка інтанацыі радасці, здіўлення ў клічных сказах.

***Чытанне складоў.*** Вучні чытаюць радкі складоў (с. 62 буквара): склады з літарай ***О*** *(со, ло, мо, …)*; склады з літарай ***А*** *(са, ла, ма, …)*. Вучні чытаюць слупкі складоў з літарамі ***О*** *і* ***А*** *(со, са; ло, ла; …)*.

9.**Чытанне** **слоў і сказаў з вывучанымі літарамі. Развіццё маўлення**. ***Практыкаванне па развіцці хуткасці чытання “Ракета”.*** Пад кіраўніцтвам настаўніка слупок слоў (с. 63 буквара) аналізуецца да іх чытання.

-Звярніце увагу, што ў словах аднолькавая літара галоснага гука – ***О***, яна выдзелена колерам.

 –Патрэбна навучыцца чытаць гэтыя словы правільна і хутка. Каб прачытаць слова правільна, трэба быць уважлівым і не спяшацца. Прачытаўшы словы паравільна, трэба паўторна перачытаць іх хутчэй, як і падказвае ракета.

Словы чытаюцца некалькі разоў. Першы раз ва ўмераным тэмпе з мэтавай устаноўкай – прачытаць правільна, без памылак. Пры наяўнасці вялікай колькасці памылак дадзеная мэтавая ўстаноўка паўтараецца, і словы чытаюцца яшчэ раз. Пасля адпрацоўкі правільнага чытання слоў змяняецца мэтавая ўстаноўка – неабходна навучыцца чытаць гэтыя словы як мага хутчэй. Важна, каб трэніроўка насіла індывідуальны характар і вучні чыталі словы самастойна напаўголаса. У канцы трэніровачнага практыкавання некалькі вучняў чытаюць слупок слоў услых.

***Практыкаванні па развіцці правільнасці чытання.***

* Прачытаеч першы слупок слоў (с. 63 буквара). Будзьце ўважлівы
* Тлумачэнне значэння незнаёмых слоў:

*мопс* – парода пакаёвых сабачак з вялікай круглай галавой, кароткай мордай і густой кароткай шэрсцю;

*пост1* – месца, з якога можна пазіраць за чым-небудзь ці ахоўваць каго- небудзь або што-небудзь; *пост2* – перыяд устрымання ад скаромнай ежы згодна з царкоўным законам;

*тост* – падсмажаны хлеб.

Пры чытанні другога слупка слоў увага звяртаецца на адпрацоўку правільнага чытання спалучэння літар “оў” (с. 63 буквара).

***10. Знаёмства со словамі-сінонімамі (без ужывання тэрмінаў)***

* Рагледзім малюнак (с. 63 буквара) і прачытаем словы, якімі можна яго падпісаць *(луг, поплаў)*, слова “поплаў” часцей ужываюць, калі гаворка ідзе пра заліўны луг, луг у пойме ракі.

***Чытанне сказаў. Практыкаванне па развіцці асэнсаванасці чытання.*** Вучні чытаюць сказы пра дзяўчынак і іх сабак (с. 63 буквара)

- Як звалі дзяўчынак? *(Оля, Поля.)* У дзяўчынак былі сабакі ці кошкі? *(Сабакі.)* Якая парода сабак? *(Мопс.)* Як звалі мопсаў? *(Лотас, Томі.)* Мопса Олі звалі Томі? *(Не.)* Гаспадыню Лотаса звалі Поля? *(Не.)* Як звалі мопса Олі? *(Лотас.)* Прачытайце патрэбны сказ, каб пацвердзіць адказ. Як звалі мопса Полі? *(Томі.)* Прачытайце сказ, які пацвердзіць ваш адказ.

***11.Чытанне па ролях. Практыкаванне па развіцці выразнасці чытання.***

–Разглядзьце малюнак да тэкста “Улоў” (с. 63 буквара)

- Хто быў на рыбалцы? *(Тата з сынам.)* Якую рыбу яны злавілі? *(Самоў.)* Хто сустрэў дома рыбакоў? *(Мама з дачкой.)* Каб даведацца, якімі словамі сустрэлі рыбакоў дачка і мама, трэба прачытаць тэкст.

Вучні чытаюць тэкст “Улоў” (самастойна, напаўголаса). Выбарачнае чытанне ўслых па пытаннях настаўніка:

* Як завуць дзяўчынку? Якія словы яна сказала маме? Прачытайце. Якія словы сказала мама, калі ўбачыла ўлоў? Прачытайце. Маленькая дзяўчынка, відаць, упершыню ўбачыла сама. Што яе здзівіла? Што яна сказала пра сама? Прачытайце.

Адпрацоўка інтанацыі клічных сказаў: радаснага звароту да мамы – у першым сказе, захаплення і здзіўлення – у другім і трэцім сказах.

Размеркаванне роляў.

 Чытанне па ролях.

***Чытанне сказаў з дагаворваннем слоў.*** Падрыхтаваныя вучні чытаюць загадку Уладзіміра Паўлава пра соты і мёд (с. 63 спадарожніка буквара).

Арганізуецца чытанне сказаў (с. 63 буквара). Асобныя словы вучні дагаворваюць з апорай на малюнкі. *У дзеда Толі вуллі. Там пчолы. У пчол соты. Там мёд.*

Вучні, якія добра чытаюць, атрымліваюць дадатковае заданне – прачытаць верш Нэлі Тулупавай “На лужку” (с. 63 спадарожніка буквара).

***Практыкаванне па развіцці хуткасці чытання.***

 Арганізуецца чытанне слоў па табліцах на другім форзацы буквара. Пры дапамозе паперы ці лінейкі вылучаецца радок слоў, якія вучні будуць чытаць з дапамогай прыёма “Снежны ком”: *гол / гол, соты / гол, соты, мост / …*

## 12 Падвядзенне вынікаў урока.

##  Рэфлексіўны аналіз дзейнасці вучняў.

У выніку рэфлексіі сваіх дзеянняў на ўроку вучні павінны ўсвядоміць, пра што яны даведаліся, чаму навучыліся. Падводжу вынік урока, хвалю ўсіх за працу, адзначаю актыўнасць і стараннасць асобных вучняў.

 Мэта ўрока дасягнута – вучні пазнаёміліся з літарай ***О***, даведаліся, якую работу яна выконвае, навучыліся чытаць склады і словы з новай літарай.